Plaasmoordenaar kry 30 jaar – praag.co.za — 20 jaar jonk!
Welcome Zenzele Bulunga het skuldig gepleit op aanklag van moord, roof en die besit van 'n ongelisensieerde vuurwapen en ammunisie. Hy is skuldig bevind aan die moord op Gerhardus Petrus de Beer (82) en die aanranding van sy blinde vrou, Nicolina Albertina Jacoba de Beer (81), op hul plaas Spioenkop naby Witrivier op 10 Oktober 2013.
Die hof het gehoor dat Bulunga die egpaar van ondermeer selfone en vuurwapens beroof het. Volgens Bulunga se pleitverklaring, wat deur sy regsverteenwoordiger Percy Tshabalala aan die hof voorgelees is, het hy die dag van moord na weiding gesoek vir vee.
"Ek het verby 'n plaashuis geloop en 'n grassnyer op die grasperk gesien. Ek het oor die heining gespring en terwyl ek die grassnyer na die heining gestoot het, het ek gesien een van die geboue se vensters is gebreek. Ek het by die venster ingeloer en gesien dit is 'n werkswinkel vol gereedskap. Ek het 'n bejaarde man sien nader kom en 'n hamer uit die werkswinkel gegryp, oor twee heinings gespring en hom aangerand," het Bulunga gesê.
Volgens Bulunga het hy hierna die plaashuis se deur oopgestoot en 'n bejaarde vrou in 'n stoel sien sit. Hy het haar met die hamer aangerand en op kontant aangedring. Bulunga het die twee vuurwapens en ander items gevat. "Terwyl ek uit die huis gestap het, het ek die bejaarde man sien nader kom. Ek het die televisie neergesit en hom weer met die hamer aangerand."
Bulunga het die twee selfone die volgende dag aan Siphiwe Nkosi en Nonhlanhla Mashaba vir onderskeidelik R100 en R70 verkoop. Hy het die vuurwapens na sy suster se huis gevat en in 'n ou Isuzu-bakkie weggesteek. "Ek gee hierdie verklaring met opregte berou en vra om vergifnis van die De Beer-familie," het Bulunga gesê.
Regter Peter Mabuse het tydens vonnisoplegging gesê: "Jy het 'n weerlose egpaar met geen krag om hulself te beskerm in die veiligheid van hul eie huis aangeval."
Mabuse het daarop gewys dat Bulunga nooit die motief vir die aanval aangedui het nie.
Skrywer praagGepubliseer op 21 November 2014 Kategorieë Afrikaanse nuus, NuusSleutelwoord etniese suiwering, geweld, hamermoord, motief, plaasaanval, plaasmoord, volksmoord